b'\n_START_ARTICLE_\nT\xc4\x83riceni, C\xc4\x83l\xc4\x83ra\xc8\x99i\n_START_SECTION_\nIstoric\n_START_PARAGRAPH_\nAv\xc3\xa2nd r\xc4\x83d\xc4\x83cini ad\xc3\xa2nci \xc3\xaen negura istoriei, satul T\xc4\x83riceni (Vute\xc8\x99ti dup\xc4\x83 vechea denumire) este men\xc8\x9bionat pentru prima dat\xc4\x83 \xc3\xaentr-un document din 2 aprilie 1579, prin care Mihnea Turcitul \xc3\xaei \xc3\xaent\xc4\x83re\xc8\x99te lui Chiric\xc4\x83 comisul o ocin\xc4\x83 \xc3\xaen satul Vute\xc8\x99ti: \xe2\x80\x9eDin mila lui Dumnezeu, Io Mihnea voevod  \xc8\x99i domn a toat\xc4\x83 \xc8\x9bara Ungrovlahiei, fiul marelui \xc8\x99i prea bunului Alexandru voevod. D\xc4\x83 domnia mea aceast\xc4\x83 porunc\xc4\x83 a domniei mele slugei mele Chiric\xc4\x83 comis \xc8\x99i Jup\xc3\xa2ni\xc8\x9bei sale Neac\xc8\x99a \xc8\x99i cu nora sa Mara \xc8\x99i cu fii lor, c\xc3\xa2\xc8\x9bi Dumnezeu le va da, ca s\xc4\x83 le fie ocina satul Vute\xc8\x99ti, partea bunicii lor Neac\xc8\x99a, toat\xc4\x83 de pretutindeni, pentru c\xc4\x83 le este veche \xc8\x99i dreapt\xc4\x83 ocin\xc4\x83 \xc8\x99i zestre de la bunica lor Neac\xc8\x99a, dat\xc4\x83 de fra\xc8\x9bii ei, de jupan \xc8\x98erban ban \xc8\x99i de Diicul clucer. \xc8\x98i hotarele s\xc4\x83 i se \xc8\x99tie: dinspre Curte\xc8\x99ti de la Mosti\xc8\x99tea, pe la f\xc3\xa2nt\xc3\xa2na lui Bugu \xc8\x99i pe la p\xc4\x83r \xc8\x99i pe v\xc3\xa2lcea \xc8\x9ba gorgonul lui Stelea, apoi la locul lui Stoica, p\xc3\xa2n\xc4\x83 la drumul Icoanei\xe2\x80\x9d. _NEWLINE_Un alt document, din 28 noiembrie 1579, men\xc8\x9bioneaz\xc4\x83 drumul pe\xc8\x99telui, care trece prin aceasta zon\xc4\x83 \xc8\x99i se explic\xc4\x83 de ce s-a \xc3\xaenfiin\xc8\x9bat un sat pe malul Mosti\xc8\x99tei, \xc3\xaen apropierea vechiului t\xc3\xa2rg Corn\xc4\x83\xc8\x9bel, atestat documentar \xc3\xaen 1526. Localitatea Vute\xc8\x99ti a reprezentat loc de trecere, de odihn\xc4\x83 \xc8\x99i de popas pentru negustorii rom\xc3\xa2ni, greci \xc8\x99i s\xc3\xa2rbi care preluau pe\xc8\x99tele de la Dun\xc4\x83re, de la Corn\xc4\x83\xc8\x9bel \xc8\x99i \xc3\xael transportau spre Bucure\xc8\x99ti \xc8\x99i alte ora\xc8\x99e ale \xc8\x9b\xc4\x83rii pentru a fi comercializat. Datorit\xc4\x83 acestei intense activit\xc4\x83\xc8\x9bi, zona respectiv\xc4\x83 \xc8\x99i satul Vute\xc8\x99ti, \xc3\xaencep a fi locuite de o popula\xc8\x9bie de origine diferite._NEWLINE_Un document din 10 mai 1623 face referire la originea locuitorilor din zon\xc4\x83, dar men\xc8\x9bioneaz\xc4\x83 \xc8\x99i o alt\xc4\x83 posibil\xc4\x83 surs\xc4\x83 de provenien\xc8\x9b\xc4\x83 a lor. Este un document prin care Radu Mihnea d\xc4\x83ruie\xc8\x99te lui Dumitrachi Cantacuzino satul Fr\xc4\x83sinetul, \xc3\xaenvecinat cu Vute\xc8\x99ti, fost sat domnesc, cump\xc4\x83rat de Mihai Viteazul._NEWLINE_Satul Vute\xc8\x99ti afl\xc3\xa2ndu-se \xc3\xaen vecin\xc4\x83tatea ora\xc8\x99ului Corn\xc4\x83\xc8\x9bel, unde principala ocupa\xc8\x9bie era negusoria, de pe urma c\xc4\x83reia oamenii str\xc3\xa2ngeau averi frumoase, a fost cump\xc4\x83rat de \xe2\x80\x9eIaniu, feciorul Cornei de ora\xc8\x99 de Corn\xc4\x83\xc8\x9bel\xe2\x80\x9d. Documentele men\xc8\x9bioneaz\xc4\x83 faptul c\xc4\x83, Ianiu cumpar\xc4\x83, la 16 decembrie 1631, de la Despina jup\xc3\xa2neasa Vladului biv logofat Rudeanul \xc8\x99i de la coconii ei Radu \xc8\x99i Vladul \xe2\x80\x9esatul Vute\xc8\x99ti de pe apa Mosti\xc8\x99tei ot sudstvo elhov, tot satul cu tot hotarul \xc8\x99i cu to\xc8\x9bi rum\xc3\xa2nii, \xc3\xaen numar de zece, cu dou\xc4\x83 mori\xe2\x80\xa6\xe2\x80\x9d, pe pre\xc8\x9bul de 210 ughi. Avem de-a face, dup\xc4\x83 toate probabilit\xc4\x83\xc8\x9bile, cu satul T\xc4\x83riceni din epoca modern\xc4\x83 \xc8\x99i contemporan\xc4\x83; numele nou, ce apare \xc3\xaen a doua jum\xc4\x83tate a secolului al XIX-lea, a \xc3\xaenlocuit pe cel vechi, de caracter special, a\xc8\x99a cum s-a \xc3\xaent\xc3\xa2mplat cu o serie de nume de acest fel din jude\xc8\x9bele Ilfov \xc8\x99i Ialomi\xc8\x9ba._NEWLINE_Ianiul n-a putut s\xc4\x83 st\xc4\x83p\xc3\xa2neasc\xc4\x83 netulburat mult timp satul pe care-l cump\xc4\x83rase. Abia trecuser\xc4\x83 3 ani \xc8\x99i se ridic\xc4\x83 asupra lui Gheorghe vistierul, viitorul ispravnic al zidirii din Corn\xc4\x83\xc8\x9bel \xc8\x99i bunicul cronicarului Radu Popescu. spun\xc3\xa2nd c\xc4\x83 el avea mai mult drept s\xc4\x83 cumpere dec\xc3\xa2t Ianiul , deoarece era vecin de mo\xc8\x99ie cu satul respectiv. \xc3\x8en cele din urm\xc4\x83 cei doi ajung la o \xc3\xaen\xc8\x9belegere \xc8\x99i anume s\xc4\x83 st\xc4\x83p\xc3\xa2neasc\xc4\x83 fiecare c\xc3\xa2te o jum\xc4\x83tate din acel sat, \xc3\xaemp\xc4\x83r\xc8\x9bindu-\xc8\x99i \xc3\xaentre ei \xc8\x99i rum\xc3\xa2nii. Actul de \xc3\xaen\xc8\x9belegere sau zapisul poart\xc4\x83 data de 3 martie 1634. _NEWLINE_Dup\xc4\x83 anul 1648, c\xc3\xa2nd a fost zidit\xc4\x83 biserica de la Corn\xc4\x83\xc8\x9bel, Matei Basarab a cump\xc4\x83rat satul Vute\xc8\x99ti, dou\xc4\x83 treimi de la Dimitra\xc8\x99co, clucerul ot Spineni \xc8\x99i o treime de la Dumitru, vistierul Dudescu, d\xc4\x83ruind apoi satul, m\xc3\xa2n\xc4\x83stirii sale C\xc4\x83ld\xc4\x83ru\xc8\x99ani._NEWLINE_\xc3\x8en secolul al XVIII-lea, documentele men\xc8\x9bioneaz\xc4\x83 ca Rose\xc8\x9be\xc8\x99tii st\xc4\x83p\xc3\xa2neau \xc3\xaen Ilfov \xc8\x99i mo\xc8\x99ia T\xc4\x83riceni, de la nord de Corn\xc4\x83\xc8\x9bel \xc8\x99i mo\xc8\x99ia Careda. _NEWLINE_La sf\xc3\xa2r\xc8\x99itul secolului al XVIII-lea, mo\xc8\x99ia T\xc4\x83riceni este cump\xc4\x83rat\xc4\x83 de morari greci, care aveau leg\xc4\x83turi cu egumenii greci din partea locului.\n_START_SECTION_\nM\xc4\x83n\xc4\x83stirea din T\xc4\x83riceni\n_START_PARAGRAPH_\n\xc3\x8en 1828, vrednicul de pomenire negustor, de neam grec, Hristofor Guva, ridic\xc4\x83 din temelii aceast\xc4\x83 biseric\xc4\x83, ref\xc4\x83cut\xc4\x83 de atunci \xc3\xaen mai multe r\xc3\xa2nduri, a\xc8\x99a cum se men\xc8\x9bioneaz\xc4\x83 \xc8\x99i \xc3\xaen pisania bisericii. Biserica a fost transformat\xc4\x83 cu timpul \xc3\xaen m\xc3\xa2n\xc4\x83stire de egumeni greci \xc8\x99i rom\xc3\xa2ni care apar\xc8\x9binea Parohiei Odaia Vl\xc4\x83dichii (azi Sultana). Dup\xc4\x83 terminarea bisericii a fost \xc3\xaenchinat\xc4\x83 Sf\xc3\xa2ntului Munte. M\xc3\xa2n\xc4\x83stirea a fost desfiin\xc8\x9bat\xc4\x83 odat\xc4\x83 cu secularizarea lui A.I. Cuza, iar biserica a r\xc4\x83mas \xc3\xaen grija locuitorilor satului p\xc3\xa2n\xc4\x83 \xc3\xaen 1970-1971, c\xc3\xa2nd ace\xc8\x99tia au fost str\xc4\x83muta\xc8\x9bi de regimul comunist._NEWLINE_\xc3\x8en prezent satul mai are \xc3\xaen componen\xc8\x9b\xc4\x83 doar cateva case care mai sunt \xc3\xaen picioare, \xc8\x99i Biserica m\xc4\x83n\xc4\x83stirii cu gospod\xc4\x83riile aferente acesteia._NEWLINE_Biserica T\xc4\x83riceni este ridicat\xc4\x83 din c\xc4\x83r\xc4\x83mida nuruit\xc4\x83 cu nuiele \xc8\x99i p\xc4\x83m\xc3\xa2nt, o caracteristic\xc4\x83 pentru toate bisericile din B\xc4\x83r\xc4\x83gan, unde lipse\xc8\x99te piatra de r\xc3\xa2u.Materialul \xc8\x99i tehnica de construc\xc8\x9bie arat\xc4\x83 c\xc4\x83 a\xc8\x99ez\xc4\x83m\xc3\xa2ntul monahal a fost ridicat dintr-o necesitate spiritual\xc4\x83 a localnicilor \xc8\x99i nu avea un rol de ap\xc4\x83rare. Ea a fost permanent loc de odihn\xc4\x83, de popas \xc8\x99i de purificare a sufletului pentru cei din partea locului, dar \xc8\x99i pentru drume\xc8\x9bii care c\xc4\x83l\xc4\x83toreau de la Bucure\xc8\x99ti spre Dun\xc4\x83re. A fost construit\xc4\x83 pe deal, cum spun s\xc4\x83tenii, in form\xc4\x83 dreptunghiular\xc4\x83 f\xc4\x83r\xc4\x83 zid \xc3\xaemprejmuitor, iar pe latura de nord \xc8\x99i vest s-au aflat casele egumene\xc8\x99ti. _NEWLINE_Are un plan mononavat, fiind compus\xc4\x83, la \xc3\xaenceput, din pridvor, pronaos, naos \xc8\x99i altar, iar mai t\xc3\xa2rziu s-au ad\xc4\x83ugat tinda cu doua coloane simple \xc8\x99i dou\xc4\x83 ferestre laterale. Pronaosul bisericii este foarte mic \xc8\x99i nu este desp\xc4\x83r\xc8\x9bit de naos prin zid, ca la alte biserici. La fel ca \xc8\x99i pridvorul, pronaosul este boltit cu o calot\xc4\x83 sus\xc8\x9binut\xc4\x83 lateral de arce puternice semicilindrice longitudinale.     Decora\xc8\x9biunea exterioar\xc4\x83 este extrem de simpl\xc4\x83. Pe fondul alb se deta\xc8\x99eaz\xc4\x83 un br\xc3\xa2u median la partea superioar\xc4\x83, care \xc3\xaencingea perimetral monumentul c\xc3\xa2t \xc8\x99i ancadramentele de piatr\xc4\x83 ale u\xc8\x99ii de intrare \xc8\x99i ale ferestrelor. La partea inferioar\xc4\x83 singurul decor \xc3\xael constituie soclul \xc3\xaenalt de circa un metru. La partea superioar\xc4\x83 zid\xc4\x83ria se \xc3\xaenchide cu o corni\xc8\x99\xc4\x83 format\xc4\x83 din c\xc4\x83r\xc4\x83mizi in triunghi. Ferestrele pu\xc8\x9bine la num\xc4\x83r sunt subliniate cu arhivolte. Descriind exteriorul bisericii nu putem s\xc4\x83 trecem cu vederea un aspect particular al arhitecturii sale. Este vorba despre forma perfect hexagonal\xc4\x83 a tamburului turlei._NEWLINE_\xc3\x8en fa\xc8\x9ba bisericii se afla clopotni\xc8\x9ba modest\xc4\x83 \xc8\x99i toaca ce se bat cu prilejul fiec\xc4\x83rei slujbe.     Acoperi\xc8\x99ul este realizat din tabl\xc4\x83 \xc3\xaen dou\xc4\x83 pante. La intrarea \xc3\xaen biseric\xc4\x83 se p\xc4\x83streaz\xc4\x83 pictura originala, icoanele dintr-o parte \xc8\x99i din cealalt\xc4\x83 a u\xc8\x99ii fiind realizate de un pictor grec. \xc3\x8en 1935, preotul Alexe Voicu apeleaz\xc4\x83 la pictorul Dog\xc4\x83r\xc4\x83scu pentru repictare._NEWLINE_\xc3\x8en interior sunt \xc8\x99i alte icoane valoroase aduse de la Sf\xc3\xa2ntul Munte Athos dovad\xc4\x83 fiind \xc8\x99i semn\xc4\x83tura cu litere grece\xc8\x99ti. De asemenea, interiorul are o cromatica vie, folosind \xc3\xaen special ro\xc8\x99u, verde, alb \xc8\x99i galben-auriu, ceea ce d\xc4\x83 o luminozitate aparte. Fe\xc8\x9bele sfin\xc8\x9bilor sunt luminoase, optimiste, intr\xc3\xa2nd parc\xc4\x83 \xc3\xaen consonan\xc8\x9b\xc4\x83 cu spiritul locuitorilor satului T\xc4\x83riceni, care au rezistat evenimentelor vremii. Lor le place s\xc4\x83 spun\xc4\x83 c\xc4\x83 T\xc4\x83riceni ar \xc3\xaensemna chiar t\xc4\x83ria celor ce o cer, adica rezisten\xc8\x9ba celor care cred \xc3\xaen existen\xc8\x9ba lui Dumnezeu \xc8\x99i credin\xc8\x9b\xc4\x83. Bisericu\xc8\x9ba este \xc3\xaenfrumuse\xc8\x9bat\xc4\x83 ast\xc4\x83zi prin darurile aduse de cei care vin s\xc4\x83-\xc8\x99i descarce sufletul \xc8\x99i s\xc4\x83 uite de agita\xc8\x9bia vie\xc8\x9bii cotidiene.  _NEWLINE_\xc3\x8en anul 2001, \xc3\xaen luna august, vrednicul de pomenire episcop Damaschin Coravu, redeschide vechea biserica a satului T\xc4\x83riceni, pe care a g\xc4\x83sit-o \xc3\xaentr-o stare deplorabil\xc4\x83, p\xc4\x83r\xc4\x83sit\xc4\x83 de treizeci de ani, pe care a transformat-o \xc3\xaen Schit de c\xc4\x83lugari, cu vie\xc8\x9buire de ob\xc8\x99te, \xc3\xaencredin\xc8\x9b\xc3\xa2ndu-l spre organizare \xc8\x99i conducere t\xc3\xa2n\xc4\x83rului ieromonah Zosima Alecu. Astfel, a \xc3\xaenceput procesul de repara\xc8\x9bie \xc8\x99i construc\xc8\x9bie a bisericii \xc8\x99i incintei monahale. _NEWLINE_\xc3\x8enceputul lunii decembrie 2007 a fost cernit pentru rug\xc4\x83torii Schitului T\xc4\x83riceni, \xc3\xaentruc\xc3\xa2t luni, 3 decembrie 2007, s-a mutat la Domnul p\xc4\x83rintele Zosima Alecu, stare\xc8\x9bul acestul schit. Ulterior, \xc3\xaen 2008,_NEWLINE_Schitul T\xc4\x83riceni a fost transformat \xc3\xaen m\xc3\xa2n\xc4\x83stire de maici, stare\xc8\x9b\xc4\x83 fiind Sebastiana G\xc3\xa2tlan, av\xc3\xa2nd  vie\xc8\x9buire de ob\xc8\x99te._NEWLINE_L\xc4\x83ca\xc8\x99ul de cult din inima B\xc4\x83r\xc4\x83ganului a \xc8\x9binut prima pagina a jurnalelor c\xc3\xa2nd a explodat bomba: stare\xc8\x9ba Sebastiana G\xc3\xa2tlan(40 de ani) de la T\xc4\x83riceni a dat na\xc8\x99tere la gemene, pe 27 noiembrie 2011, la Spitalul Sf\xc3\xa2ntul Pantelimon din Capital\xc4\x83. Pentru a reface imaginea \xc8\x99ifonat\xc4\x83, Episcopia Sloboziei \xc8\x99i C\xc4\x83l\xc4\x83ra\xc8\x99ilor a numit-o stare\xc8\x9b\xc4\x83 pe Marina Ro\xc8\x99u, dup\xc4\x83 ce fosta m\xc4\x83icu\xc8\x9b\xc4\x83 a f\xc4\x83cut de r\xc3\xa2s breasla c\xc4\x83lug\xc4\x83ri\xc8\x9belor._NEWLINE_Pe un deal din vecin\xc4\x83tatea bisericii exista o troi\xc8\x9b\xc4\x83, apar\xc8\x9bin\xc3\xa2nd m\xc3\xa2nastirii, ridicat\xc4\x83 \xc3\xaen anul 1850, cu forma unui paraclis, imit\xc3\xa2nd \xc3\xaen miniatur\xc4\x83 biserica, av\xc3\xa2nd aproximativ 15 m2. Troi\xc8\x9ba, \xc3\xaenchinat\xc4\x83 Sfintei Muceni\xc8\x9be Filofteia, a ad\xc4\x83postit moa\xc8\x99tele sfintei Paraschiva care au trecut pe aici \xc3\xaentr-o perioad\xc4\x83 istoric\xc4\x83 \xc3\xaentunecat\xc4\x83._NEWLINE_Accesul spre m\xc3\xa2n\xc4\x83stire este indicat actualmente de o troi\xc8\x9b\xc4\x83 zidit\xc4\x83 cu hramul Duminica Tuturor Sfin\xc8\x9bilor, ce a fost ridicat\xc4\x83 pe drumul rutier na\xc8\x9bional din apropiere.'